200 nordjyder Nu får 200 nordjyder mulighed for at diskutere og sige deres mening om de vigtige spørgsmål. De bliver nemlig i disse dage indbudt til borgertopmøde den 1. november i Gigantium i Aalborg. Og rollerne er helt klare. Det er borgerne, der skal debattere, og ikke politikerne. De skal til gengæld lytte. Borgerens mening Ingen forudsætninger Det kræver ingen særlig viden om sundhedsvæsenet at være med. - Vi vil gerne høre den almindelige borgers mening, siger regionsrådsformand Ulla Astman. Det er vigtigt for regionsrådet at høre, hvad borgerne gerne vil satse på i fremtiden. Det er jo dem, der skal bruge det sundhedssystem, vi skal tilbyde fremover. - Vi har også nedsat et sundhedsbrugerråd her i regionen, der skal stå vagt om patienternes forhold. Med borgertopmødet udvider vi kredsen af stemmer, siger Ulla Astman, der glæder sig til at være med på en "lytter". 200 kan deltage I disse dage sender regionen invitationer ud til 6.000 borgere. De er udtrukket blandt alle borgere i Region Nordjylland. Der er plads til 200 deltagere. - Borgertopmøderne vil på en enkelt dag give os politikere en solid indsigt i borgernes forventninger, prioriteringer og vurderinger af udformningen af fremtidens sundhedsvæsen. Det bliver interessant at følge de elektroniske afstemninger fire steder i landet, siger Ulla Astman. Baggrund Sundhedsvæsenet og teknologien udvikler sig hele tiden. Der er næsten ingen grænser for, hvad der kan lade sig gøre, hvis vi ønsker det. Men det er nødvendigt at prioritere mellem løsninger og fremtidige opgaver. Derfor er det vigtigt, at borgerne er med til at prioritere de mange spørgsmål og dilemmaer, der skal findes svar på i fremtidens sundhedsvæsen. Hjemmeside Interesserede kan også følge med på www.borgertopm øde.dk Infoside Der er oprettet en informationsside på www.rn.dk .

Opsummering:
Fremtidens sundhedsvæsen i Nordjylland
Hvilke sygdomme skal behandles først? Har vi råd til at behandle alle sygdomme? Hvem skal stå for behandlingen?